ปัจจัยความเสี่ยงและการบริหารความเสี่ยง

ความเสี่ยงด้านการแข่งขัน :

 การที่บริษัทฯมีกลยุทธ์การขยายธุรกิจในเชิงรุก ในภาวะที่ตลาดมีการแข่งขันสูงขึ้น การรักษาคุณภาพ และพัฒนามาตรฐานการบริหารจัดการศูนย์การค้าเป็นเรื่องที่สำคัญยิ่ง ด้วยความเป็นผู้นำและความเข้าใจในธุรกิจเป็นอย่างดี รวมทั้งการเลือกทำเลที่ตั้งโครงการที่เหมาะสม และประสบการณ์อันยาวนานในการบริหารโครงการศูนย์การค้าและธุรกิจค้าปลีก ทำให้บริษัทฯ สามารถ ปรับเปลี่ยนรูปแบบของศูนย์การค้าทั้งที่เปิดให้บริการอยู่ในปัจจุบัน และที่กำลังจะเกิดขึ้นในอนาคตให้มีความทันสมัย และตรงกับความต้องการของลูกค้าอยู่ตลอดเวลา ประกอบกับการที่บริษัทฯ ได้มีการกำหนดกลุ่มลูกค้าและรูปแบบการประกอบธุรกิจที่ชัดเจนเหมาะสมกับทำเลที่ตั้งแต่ละแห่งและแตกต่างจากคู่แข่งขัน ส่งผลให้การเข้ามาแข่งขันของคู่แข่งจะไม่ทำให้บริษัทฯได้รับผลกระทบมากนัก 

ความเสี่ยงด้านงานก่อสร้าง :

การพัฒนาโครงการใหม่อย่างรวดเร็วและต่อเนื่องตามแผนการขยายธุรกิจเชิงรุกของบริษัทฯ
ทำให้บริษัทฯจำเป็นต้องให้ความสำคัญกับการควบคุมดูแลการก่อสร้างโครงการต่างๆ มากขึ้น
เพื่อรักษาคุณภาพและมาตรฐานของงานก่อสร้าง
ตลอดจนการใช้งบประมาณให้เป็นไปตามแผนการลงทุนและเป็นไปอย่างมีประสิทธิภาพสูงสุด

บริษัทฯ ได้กำหนดระเบียบเกี่ยวกับคุณสมบัติและขั้นตอนในการคัดเลือกผู้ออกแบบ วิศวกรที่ปรึกษา
วิศวกรควบคุมงาน ตลอดจนบริษัทผู้รับเหมาก่อสร้างไว้อย่างชัดเจน
โดยกระบวนการคัดสรรจะมีการดำเนินการอย่างละเอียดรอบคอบ
ทุกฝ่ายที่จะเข้ามามีส่วนร่วมในการพัฒนาโครงการจะต้องมีคุณสมบัติและประสบการณ์อันเป็นที่ยอมรับและเชื่อถือได้

 ความปลอดภัยในชีวิต และทรัพย์สิน ของผู้เช่าและผู้ที่เข้ามาใช้บริการในศูนย์การค้า ตลอดจนพนักงาน เป็นอีกหนึ่งปัจจัยที่บริษัทฯต้องให้ความสำคัญในระดับต้นๆ นอกเหนือจากความสะดวกสบายและความครบถ้วนของบริการ การพัฒนาโครงการที่มี คุณภาพและมาตรฐานการก่อสร้างสูง จะสามารถป้องกันความเสี่ยงอันจะก่อให้เกิดความเสียหายต่อชีวิต และทรัพย์สินได้ใน ระดับหนึ่ง อีกทั้งจะช่วยให้บริษัทฯสามารถควบคุมงบประมาณการลงทุนให้เป็นไปอย่างมีประสิทธิภาพ และช่วยประหยัด ค่าใช้จ่ายในการปรับปรุงโครงการในอนาคตได้อีกด้วย

ความเสี่ยงจากการเพิ่มขึ้นของอัตราดอกเบี้ย :

ในช่วงปีที่ผ่านมาอัตราดอกเบี้ยในตลาดได้มีการปรับตัวสูงขึ้นอย่างต่อเนื่อง
และยังคงมีแนวโน้มจะเพิ่มสูงขึ้นในอนาคต
ทำให้บริษัทฯต้องเพิ่มความระมัดระวังในการบริหารจัดการด้านต้นทุนเงินทุนของบริษัทฯ
โดยบริษัทมีนโยบายเน้นการกู้ยืมระยะยาวและมีอัตราดอกเบี้ยคงที่เพื่อให้สอดคล้องกับแผนการพัฒนาโครงการและสถานการณ์ของอัตราดอกเบี้ยในตลาด

นอกจากนี้ เครื่องมือทางการเงินใหม่ๆ ถูกนำมาใช้ในการระดมทุน เช่น
การจัดตั้งกองทุนรวมอสังหาริมทรัพย์ ประเภท ขายให้กับนักลงทุนทั่วไป
ช่วยให้บริษัทฯสามารถระดมทุนเพื่อมาใช้ในการพัฒนาโครงการใหม่ได้โดยไม่จำเป็นต้องเพิ่มภาระหนี้สินของบริษัทฯ
และสามารถช่วยลดผลกระทบที่จะเกิดขึ้นจากความผันผวนของอัตราดอกเบี้ยได้ส่วนหนึ่ง

สำหรับเงินกู้ยืมประเภทอัตราดอกเบี้ยลอยตัวที่บริษัทฯ มีอยู่ในปัจจุบัน
บริษัทฯได้นำเครื่องมือป้องกันความเสี่ยงจาก ความผันผวนของอัตราดอกเบี้ยมาใช้ เช่น การทำ
Interest Rate Swap เพื่อช่วยลดผลกระทบจากการเพิ่มขึ้นในดอกเบี้ยในตลาด

ความเสี่ยงจากการเปลี่ยนแปลงข้อกฎหมายที่เกี่ยวข้อง :

ข้อจำกัดทางกฎหมาย หรือนโยบายจากภาครัฐ ไม่ว่าจะเป็นเรื่องผังเมือง แนวเวนคืน
ระบบขนส่งมวลชน หรือสิ่งแวดล้อม ล้วนเป็นปัจจัยที่อยู่เหนือการควบคุมของบริษัทฯ
แต่ส่งผลกระทบโดยตรงกับแผนการพัฒนาโครงการศูนย์การค้า บริษัทฯ
จึงให้ความสำคัญกับการเลือกทำเลที่ตั้ง และการกำหนดขนาดที่ดินที่ตั้ง
และตรวจสอบถึงข้อจำกัดทางกฎหมายต่างๆ ที่เกี่ยวข้องอย่างละเอียดก่อนการตัดสินใจลงทุน
ตลอดจนติดตามสถานการณ์ความเคลื่อนไหวในประเด็นต่างๆ เหล่านี้อย่างใกล้ชิดตลอดเวลา
เพื่อให้สามารถกำหนดแผนการพัฒนาโครงการได้อย่างเหมาะสมหากมีการเปลี่ยนแปลงในข้อกฎหมายหรือนโยบายของรัฐ

ความเสี่ยงจากการไม่สามารถต่อสัญญาเช่าที่ดิน :

ความเหมาะสมด้านทำเลที่ตั้งในการพัฒนาโครงการของบริษัทฯ
อาจทำให้บางโครงการจำเป็นต้องตั้งอยู่บนที่ดินเช่า
ซึ่งสัญญาเช่าที่ดินทุกฉบับได้มีการระบุถึงเงื่อนไขการต่ออายุสัญญาเมื่อครบอายุสัญญาเช่าไว้อย่างชัดเจน
แต่อย่างไรก็ตาม
หากบริษัทฯไม่สามารถต่ออายุสัญญาเช่าระยะยาวได้อาจทำให้บริษัทฯสูญเสียประโยชน์ทางเศรษฐกิจส่วนเพิ่มอันพึงจะได้จาก
โครงการนั้นๆไป เพื่อเป็นการลดความเสี่ยงจากการไม่สามารถต่ออายุสัญญาเช่าที่ดิน บริษัทฯ
ได้เตรียมศึกษาและพัฒนา โครงการใหม่ๆ
ทั้งในบริเวณเดียวกับโครงการที่สัญญาเช่าใกล้จะหมดอายุและทำเลอื่นที่มีศักยภาพอยู่ตลอดเวลา
เพื่อรักษารายได้และอัตราการเติบโตของกำไรในภาพรวมให้เพิ่มขึ้นอย่างต่อเนื่องในอนาคต

ความเสี่ยงจากภัยธรรมชาติ อุบัติภัย และการก่อวินาศกรรม:

สถานการณ์การก่อความไม่สงบยังคงมีอยู่อย่างต่อเนื่องทั้งในและต่างประเทศ ทำให้บริษัทฯ
ยังคงต้องให้ความสำคัญกับนโยบายรักษาความปลอดภัยเป็นพิเศษ
ซึ่งนอกจากบริษัทฯจะได้ทำประกันภัยที่ครอบคลุมความเสียหายที่เกิดจากภัยธรรมชาติ อุบัติภัย
และการก่อวินาศกรรมไว้สำหรับทุกโครงการ เพื่อป้องกันความเสี่ยงทางการเงินของบริษัทฯ
แล้วการติดตามข่าวสาร และมาตรการเฝ้าระวังอย่างใกล้ชิดยังคงถูกนำมาใช้อย่างเข้มงวด
เพื่อเป็นการป้องปรามและลดโอกาสที่จะเกิดเหตุการณ์วุ่นวายต่างๆ
ตลอดจนมีการเตรียมความพร้อมที่จะรับมือกับเหตุการณ์ต่างๆอย่างต่อเนื่อง